Котляровхэ аргуэру бжьыпэр яIыгъщ
«Илъэсым и тхылъ нэхъыфIхэр» фIэщыгъэм щIэту Урысейм и тхылъ тедзапIэхэм я ассоциацэм иригъэкIуэкIа 25-нэ зэпеуэм кърикIуахэр ягъэнэIуащ.
Ди къэралым и хэгъэгу 32-м ящыщу тхылъ тедзапIэ, IуэхущIапIи 136-м нэблагъэ хэтащ а Iуэхум. УФ-м и къалэ 34-м, хамэ къэралхэм я къалихым къыдэкIыгъуэ 502-рэ къагъэхьати, абыхэм ящыщу 72-р текIуахэм яхэтщ. «Урысейм и хэгъуэгухэм теухуа тхылъ нэхъыфI» Iыхьэм Котляровхэ Викторрэ Мариерэ я тхылъ тедзапIэм том куэд хъууэ къыдигъэкIар хагъэхьащ.
«Къэзакъхэр» тхылъым тэрч къэзакъхэмрэ гъунэгъу щIыпIэм щыпсэухэмрэ ятеухуа хъыбар, лэжьыгъэ куэд щызэхуахьэсыжащ. Иджырей щIэджыкIакIуэм гъэщIэгъуэнкIэ гъэнщIа тхылъым Урысей къэралыгъуэр зэфIэувэным къэзакъхэм хуащIа хэлъхьэныгъэ мымащIэри къыщыгъэлъэгъуащ. Пэублэ псалъэм абы итхэм кIэщIу я гугъу щыщIащ, лэжьыгъэхэр зи IэдакъэщIэкIхэри щIэджыкIакIуэм ирагъэцIыху. Тхылъым узыщрихьэлIэ сурэтхэм ящыщ куэд япэу традзэу аращ.
Къыхэгъэщыпхъэщ мыр Котляровхэ я япэ ехъулIэныгъэу зэрыщымытыр. 2011 гъэм щегъэжьауэ абыхэм я тхылъхэр УФ-м щынэхъыфIу плIэнейрэ къалъытащ. «Неизвестная Кабардино-Балкария» тхылъыр Печатымрэ цIыхубэ коммуникацэхэмкIэ федеральнэ агентствэм 2013 гъэм лъахэхутэ лэжьыгъэ нэхъыфIхэм ящыщу къыхигъэщхьэхукIауэ щытащ.
Зэпеуэм щытекIуахэр мэкъуауэгъуэм и 3-6-хэм Москва и Ут Плъыжьым щрагъэкIуэкIыну «Урысейм и тхылъхэр» фестивалым щагъэлъэпIэнущ. КъищынэмыщIауэ, Котляровхэ къыдагъэкIа «Кавказ» тхылъым и лъэтеувэ абы щащIыну я мурадщ.
Тэрчокъуэ Дисэ.
